**ТӨСӨЛ 2024.08.28**

Төлөөлөн удирдах зөвлөлийн

20... оны ... сарын ...-ны өдрийн

... дугаар тогтоолын ...дүгээр хавсралт

**АРИЛЖААНЫ ГЭРЭЭНИЙ СТАНДАРТ ТОГТООХ, МӨРДҮҮЛЭХ ЖУРАМ**

*/Шинэчилсэн найруулга/*

**АРИЛЖААНЫ ГЭРЭЭНИЙ СТАНДАРТ ТОГТООХ, МӨРДҮҮЛЭХ ЖУРАМ**

[Нэг.Ерөнхий үндэслэл 2](#_Toc175919125)

[Хоёр.Арилжааны гэрээний стандарт 2](#_Toc175919126)

[Гурав.Арилжааны гэрээг байгуулсанд тооцох 4](#_Toc175919127)

[Дөрөв.Арилжааны гэрээг бүртгүүлэх 4](#_Toc175919128)

[Тав.Арилжааны гэрээний хэрэгжилт, түүнд тавих хяналт 5](#_Toc175919129)

[Зургаа.Арилжааны гэрээг дуусгавар болгох, түүний үр дагавар 6](#_Toc175919130)

[Долоо.Бусад 7](#_Toc175919131)

Төлөөлөн удирдах зөвлөлийн

20... оны ... сарын ...-ны өдрийн

... дугаар тогтоолын ...дүгээр хавсралт

**АРИЛЖААНЫ ГЭРЭЭНИЙ СТАНДАРТЫГ ТОГТООХ, МӨРДҮҮЛЭХ ЖУРАМ**

# **Нэг.Ерөнхий үндэслэл**

* 1. Энэхүү журмаар “Монголын хөрөнгийн бирж” ХК (цаашид “Бирж” гэх)-иар арилжаалсан уул уурхайн бүтээгдэхүүн (цаашид “бүтээгдэхүүн гэх”)-ий спот, форвард арилжааны гэрээний стандартыг тогтоох, хэрэгжилтэд хяналт тавих, чанарын хяналтыг зохион байгуулахтай холбоотой харилцааг зохицуулна.
  2. Энэхүү журамд заасан үйл ажиллагаа нь Уул уурхайн бүтээгдэхүүний биржийн тухай хууль, Үнэт цаасны зах зээлийн тухай хууль, холбогдох бусад хууль тогтоомж, Санхүүгийн зохицуулах хороо (цаашид “Хороо” гэх) болон Биржээс баталсан журам, заавар, түүнд нийцүүлэн гаргасан бусад шийдвэрийн хүрээнд хэрэгжинэ.
  3. Энэхүү журмыг Биржийн арилжаанд оролцогчид, Биржийн зах зээлийн бусад оролцогчид дагаж мөрдөнө.

# **Хоёр.Арилжааны гэрээний стандарт**

* 1. Форвард гэрээний нийлүүлэлт нь итгэмжлэгдсэн агуулахаас худалдан авагчид 12 хүртэл сарын хугацаанд, спот гэрээний нийлүүлэлт нь 30 буюу түүнээс доош хоногийн хугацаанд хийгдэнэ.
  2. Арилжааны гэрээнд арилжааны зард тусгагдсан нөхцөл болон энэхүү журмаар гэрээнд тусгахаар заасан нөхцөл заавал тусгагдсан байна.
  3. Худалдагч нь арилжааны зард бичгээр байгуулагдах гэрээний загварыг тусгаж болно. Энэ тохиолдолд арилжааны захиалгыг холбогдох журамд заасан бүрдүүлбэрийн хамт Биржид ирүүлэхдээ гэрээний загварыг хамт ирүүлэх бөгөөд Бирж нь тухайн гэрээний загварын заалт энэхүү журам дахь гэрээний стандартыг зөрчсөн эсэхийг хянасны үндсэн дээр тухайн худалдах захиалгын хамт бүртгэж, арилжааны зард байршуулж нийтэлнэ.
  4. Гэрээний загвар нь холбогдох хууль тогтоомж, энэхүү журамд нийцсэн байхаас гадна талуудын эрх тэгш, харилцан үр ашигтай байх, заавал биелэгдэх зарчимд нийцсэн эсэхийг худалдагчийн брокер шалгасан байна.
  5. Хэрэв арилжааны зард энэхүү журамд заасны дагуу арилжааны гэрээний загвар тусгасан тохиолдолд арилжааны гэрээг тухайн зард тусгагдсан загвараар байгуулагдсанд тооцно.
  6. Дээрх тохиолдолд арилжааны зарын тохиромжтой хэсэгт системд хэлцэл хийгдсэний дараа тухайн гэрээний загвараар шууд хэлцэл хийгдсэнд тооцох тухай анхааруулгыг байршуулсан байна.
  7. Арилжаанд шалгарсан худалдан авагч нь тухайн гэрээний загвартай урьдчилан сайтар танилцаж арилжаанд оролцох бөгөөд тухайн гэрээний нөхцөлтэй танилцаагүй буюу танилцах боломжгүй байсан нь арилжааны гэрээг нэг талын санаачилгаар цуцлах, дуусгавар болгох, тухайн гэрээний үүрэг хариуцлагаас чөлөөлөгдөх үндэслэл болохгүй.
  8. Арилжааны зард тусгагдсан гэрээний загварт нийлүүлэлтийн нөхцөл тодорхойгүй, ойлгомжгүй эсхүл бусад заалт нь энэхүү журмыг зөрчсөн, тохиолдолд тухайн нөхцөлийг талууд харилцан тохиролцож гэрээнд тусгаж ирүүлнэ. Энэ журмын 2 дугаар бүлэгт зааснаас бусад нөхцөлд талууд харилцан тохиролцож, зөвшилцсөн нөхцөлд өөрчлөлт оруулж болно.
  9. Арилжааны гэрээнд Монгол Улсын нэгдэн орсон олон улсын гэрээ, хууль, дүрэм, журам, заавар, биржтэй байгуулсан гэрээг зөрчсөн нөхцөл оруулахгүй.
  10. Арилжааны гэрээний хэрэгжилтийг хангахтай холбоотойгоор бүтээгдэхүүнийг хадгалах, тээвэрлэх, шинжлүүлэхдээ зөвхөн биржийн итгэмжлэгдсэн этгээдээр гүйцэтгүүлнэ.
  11. Гэрээний үнэ, тоо хэмжээнд өөрчлөлт оруулахгүй бөгөөд үүнтэй холбоотой зохицуулалтыг гэрээнд тусгахгүй.
  12. Гэрээний хугацаанд зөвхөн холбогдох хууль тогтоомж, журамд заасан үндэслэлээр өөрчлөлт оруулж болно.
  13. Арилжааны гэрээний талууд нь төлбөр тооцоог зөвхөн өөрийн нэрийн өмнөөс гүйцэтгэх ба бусад этгээдээр гүйцэтгүүлэхгүй.
  14. Уул уурхайн бүтээгдэхүүний шинж чанар, онцлогоос шалтгаалж нийлүүлэлтийн явцад чанар өөрчлөгдөх эрсдэлтэй гэж үзвэл чанарын зөрүүнд тооцох үнийн нэмэгдэл бууралтыг тооцох аргачлал, хувь хэмжээг харилцан тохиролцож гэрээнд тусгаж болно.
  15. Гэрээний дагуу нийлүүлэх бүтээгдэхүүн нь Засгийн газраас баталсан биржээр арилжаалах уул уурхайн бүтээгдэхүүний нэр төрөл, ангилалд нийцсэн, тухайн үеийн хүчин төгөлдөр Монгол Улсын стандартад заасан чанарын үзүүлэлттэй нийцсэн байна.
  16. Гэрээгээр арилжаалах уул уурхайн бүтээгдэхүүний 1 багц нь бүтээгдэхүүний төрлөөс хамаарч дараах хэмжээтэй байна. Үүнд:

|  |  |
| --- | --- |
| **Уул уурхайн бүтээгдэхүүн** | **1 багц** |
| Нүүрс | 6400 тонн |
| Төмрийн хүдэр, баяжмал | 50 вагон буюу 3450 тонн хүртэл |
| Хайлуур жоншны хүдэр, баяжмал | 65 тонн |
| Зэсийн баяжмал | 1000 тонн (нойтон метр тонн) |

* 1. Гэрээний дуусгавар болох хугацаа бүтээгдэхүүн нийлүүлж дуусах хугацаанаас хэтрэхгүй байна.
  2. Арилжааны зард тусгасан нөхцөлөөр төлбөр төлөгдсөнөөр нийлүүлэлт хийгдэнэ.
  3. Арилжааны гэрээтэй холбоотойгоор худалдагч, худалдан авагчийн хооронд үүсэн аливаа маргааныг зөвшилцөлд хүрч шийдвэрлэхийг эрмэлзэх бөгөөд зөвшилцөлд хүрээгүй бол Монгол Улсын хуулийн дагуу, Монголын Олон Улсын арбитраар, тус арбитрын дүрмийн дагуу шийдвэрлүүлнэ.
  4. Арилжааны гэрээ болон түүнтэй холбоотой бусад харилцаанд зөвхөн Монгол Улсын хуулийг хэрэглэнэ.
  5. Худалдагчийн хүсэл зоригоос үл хамаарах нөхцөл байдлаас бусад түүний буруутай үйл ажиллагааны улмаас гэрээнд заасан хугацаанд зохих бүтээгдэхүүнийг нийлүүлэх цэгт бүрэн хүргээгүй тохиолдолд талуудын гэрээнд өөрөөр заагаагүй бол хугацаа хэтэрсэн хоног тутамд нийлүүлэх цэгт хүргээгүй бүтээгдэхүүний үнийн дүнгийн 0.1%-тай тэнцэх алдангийг худалдан авагчид төлнө.
  6. Худалдан авагчийн хүсэл зоригоос үл хамаарах нөхцөл байдлаас бусад түүний буруутай үйл ажиллагааны улмаас гэрээнд заасан хугацаанд худалдан авсан бүтээгдэхүүнээ бүтээгдэхүүн нийлүүлэх цэгээс бүрэн татан аваагүй тохиолдолд талуудын гэрээнд өөрөөр заагаагүй бол хугацаа хэтэрсэн хоног тутамд татан аваагүй бүтээгдэхүүний үнийн дүнгийн 0.1%-тай тэнцэх хэмжээний алдангийг худалдагчид төлнө.

# **Гурав.Арилжааны гэрээг байгуулсанд тооцох**

* 1. Уул уурхайн бүтээгдэхүүний спот, форвард арилжааны гэрээ нь системд хэлцэл хийгдсэнээр энэхүү журмын 2 дугаар бүлэгт заасан нөхцөлөөр гэрээ байгуулсанд тооцно.
  2. Арилжаа амжилттай болж арилжааны гэрээ хүчин төгөлдөр болсон үеэс эхлэн гэрээний талуудад арилжааны гэрээг энэхүү журамд заасны дагуу бичгээр баталгаажуулж ирүүлэх үүрэг үүснэ.
  3. Гэрээний үнэ нь арилжааны журамд зааснаар тогтох бөгөөд худалдан авагчийн санал болгосон хамгийн өндөр үнээр гэрээнд тусгагдана.

# **Дөрөв.Арилжааны гэрээг бүртгүүлэх**

* 1. Арилжаа амжилттай болж арилжааны гэрээ хүчин төгөлдөр болсон үеэс эхлэн гэрээний талуудад ажлын 5 өдрийн дотор энэхүү журамд заасны дагуу арилжааны гэрээг бичгээр баталгаажуулж, биржид бүртгүүлнэ.
  2. Энэхүү журмын 2.3-д зааснаар арилжааны гэрээний загварыг арилжааны зард байршуулсан тохиолдолд худалдан авагч нь тухайн гэрээний загварт энэ журамд зааснаас бусад тохиолдолд өөрчлөлт оруулах санал гаргах эрхгүй байна.
  3. Арилжааны гэрээг бичгээр баталгаажуулахдаа гэрээнд гарын үсэг зурсан он, сар, өдрийг гэрээ байгуулсан он, сар, өдрөөр тусгана.
  4. Худалдагч, худалдан авагчийн гэрээний үүрэг гүйцэтгэх хугацаа нь энэ журамд заасны дагуу талууд гэрээг бичгээр баталгаажуулсан үеэс эхлэн тоологдоно.
  5. Худалдагч, худалдан авагч нь арилжааны гэрээг баталгаажуулж ирүүлснээс хойш ажлын 3 өдрийн дотор Бирж нь гэрээг холбогдох шаардлагыг хангасан эсэхийг шалгаж, бүртгэнэ.
  6. Арилжааны гэрээг Бирж бүртгэх хүртэл хугацаанд гэрээний талуудын тухайн гэрээний дагуу үүрэг гүйцэтгэх хугацаа түр тасалдана.
  7. Талуудын бичгээр байгуулсан арилжааны гэрээний нөхцөл нь арилжааны зард тусгагдсан нөхцөл болон энэхүү журамд нийцсэн байна.
  8. Энэхүү журмын 2 дугаар бүлэгт заасан нөхцөлүүдийг Арилжааны гэрээнд тусгаагүй тохиолдолд Биржээс арилжааны гэрээг бүртгэхээс татгалзана. Ийнхүү татгалзсан тохиолдолд талууд арилжааны гэрээг энэхүү журамд нийцүүлэн дахин баталгаажуулж, ирүүлнэ.
  9. Талууд харилцан тохиролцож, энэхүү журамд заасны дагуу арилжааны гэрээнд өөрчлөлт оруулсан тохиолдолд гэрээг баталгаажуулснаас хойш ажлын 2 өдөрт багтаан биржид хүргүүлж, бүртгүүлнэ.
  10. Брокер нь арилжааны гэрээг дараах шаардлагыг хангасан эсэхийг шалгасан байна. Үүнд:
      1. Уул уурхайн бүтээгдэхүүний биржийн тухай хууль, Санхүүгийн зохицуулах хорооны журам, Биржийн журамд нийцсэн эсэх;
      2. Системд хийгдсэн хэлцлийн нөхцөлүүдийг хангасан эсэх;
  11. Худалдагчийн брокер нь арилжааны гэрээний хэрэгжилт, бүтээгдэхүүний нийлүүлэлтийн талаарх мэдээлэл, түүнтэй холбоотой баримтыг тухай бүрд нь Биржид ирүүлнэ.
  12. Бирж нь гэрээний стандартыг мөрдүүлэх зорилгоор худалдагч, худалдан авагчийн хооронд байгуулсан арилжааны гэрээг энэхүү журамд нийцсэн эсэхийг хянаж бүртгэх ба шаардлага хангаагүй бол арилжааны гэрээний төсөлд өөрчлөлт оруулах, байгуулагдсан гэрээний хувьд өөрчлөлт оруулахыг шаардах эрхтэй байна.
  13. Биржийн шаардлагыг худалдагч, худалдан авагч, тэдгээрийн брокер хүндэтгэн үзэх шалтгаангүйгээр биелүүлэхээс татгалзсан тохиолдолд хяналт, шалгалтын харилцааг зохицуулсан журамд заасан арга хэмжээг авах үндэслэл болно.

# **Тав.Арилжааны гэрээний хэрэгжилт, түүнд тавих хяналт**

* 1. Худалдагч, түүний брокер нь спот, форвард гэрээний хэрэгжилтийг сар, улирал, жилээр Биржид үнэн зөвөөр тогтмол мэдээлнэ.
  2. Гэрээний хэрэгжилтийн мэдээлэлд дараах мэдээлэл тусгагдсан байна. Үүнд:
     1. төлбөр төлсөн баримт;
     2. нийлүүлсэн бүтээгдэхүүний тоо хэмжээ.
  3. Бирж нь арилжааны гэрээний хэрэгжилтэд хяналт тавих зорилгоор худалдагч, худалдан авагч, тэдгээрийн брокероос нэмэлт мэдээлэл шаардаж болно.
  4. Брокер нь арилжааны гэрээний хэрэгжилтийг хангуулах талаар шаардлагатай бүхий л арга хэмжээг цаг алдалгүй авч ажиллана. Арилжааны гэрээний хэрэгжилтийг хангуулах зорилгоор шаардлагатай арга хэмжээ аваагүйгээс бусдад учирсан хохирлыг брокер хариуцна.
  5. Худалдагч, худалдан авагч нь өөрсдийн буруутай үйлдэл, эс үйлдэхүйгээр арилжааны гэрээний үүргээ зөрчсөн тохиолдолд дээрх заалт хамаарахгүй.
  6. Арилжааны гэрээ болон энэ журамд заасан үүргийг талууд зөрчсөн тохиолдолд “Уул уурхайн бүтээгдэхүүний арилжааны хяналт, шалгалтын журам”-ын дагуу хариуцлага ногдуулна.

# **Зургаа.Арилжааны гэрээг дуусгавар болгох, түүний үр дагавар**

* 1. Арилжааг хүчингүй болгосон эрх бүхий этгээдийн шийдвэр хүчин төгөлдөр болсон бол арилжааны дагуу хийгдсэн гэрээ, хэлцлийг хүчингүйд тооцох үндэслэл болно.
  2. **Арилжааны гэрээ дараах тохиолдолд дуусгавар болно.**
     1. талууд гэрээг хугацаанаас нь өмнө дуусгавар болгохоор харилцан тохиролцсон;
     2. талууд арилжааны гэрээний үүргийг бүрэн биелүүлсэн;
     3. аль нэг тал хуульд заасан үндэслэл, журмын дагуу гэрээг нэг талын санаачилгаар цуцалсан;
     4. хууль тогтоомж, дүрэм, журам, заавар гэрээнд заасан бусад.
  3. **Гэрээг дуусгавар болгох журам**
     1. Худалдагч, худалдан авагч тал нь гэрээг хугацаанаас нь өмнө дуусгавар болгохоор харилцан тохиролцсон бол гэрээг дуусгавар болж байгаа үндэслэл, шалтгаан болон дэнчинг аль талд шилжүүлэхийг тусгасан гэрээ дүгнэсэн актыг Биржид ирүүлнэ.
     2. Талууд арилжааны гэрээний үүргийг бүрэн биелүүлсэн бол Биржийн арилжааны төлбөр, тооцооны журамд заасан баримт бичгийг Биржид ирүүлнэ.
     3. Аль нэг тал гэрээг нэг талын санаачилгаар цуцлах үндэслэл бүрдсэн гэж үзвэл нөгөө талдаа гэрээг цуцлах тухай мэдэгдэл хүргүүлэх ба мэдэгдлийн хувийг Биржид ирүүлнэ.
     4. Талууд гэрээг нэг талын санаачилгаар цуцлах, дуусгавар болох асуудлаар тохиролцоонд хүрээгүй бол маргааныг энэ журамд заасан арбитрын журмаар шийдвэрлүүлнэ.
  4. **Гэрээг дуусгавар болгосон, хүчингүйд тооцсоны үр дагавар**
     1. Гэрээг дуусгавар болгосон тохиолдолд арилжааны дэнчинтэй холбоотой харилцааг Биржийн арилжааны төлбөр, тооцоотой холбоотой журмаар зохицуулна.
     2. Гэрээг дуусгавар болгосон, хүчингүйд тооцсоны үр дагавар холбогдох хуулиар тодорхойлогдоно.
  5. Гэрээний талууд нэгэнт байгуулагдсан арилжааны гэрээг тогтоосон хугацаанд бичгээр баталгаажуулж, бүртгүүлээгүй бол тухайн гэрээг цуцлах, дуусгавар болгохтой холбоотой харилцаанд энэхүү бүлгийн зохицуулалт нэгэн адил хэрэглэгдэнэ.
  6. Талууд нөгөө тал нь гэрээгээр хүлээсэн үүргээ хугацаанд нь, зохих ёсоор гүйцэтгээгүйн улмаас өөрт учирсан хохирлоо арбитрын журмаар нэхэмжилж болно.

# **Долоо.Бусад**

* 1. Худалдагч, худалдан авагч талууд нь энэхүү журмын 2 дугаар бүлэгт заасан системд хийгдсэн хэлцлийн нөхцөлийг арилжааны гэрээндээ заавал тусгах бөгөөд бусад нөхцөлийг холбогдох хууль, журамд нийцүүлэн харилцан тохиролцож тогтооно.
  2. Энэхүү журмын хэрэгжилтэд Биржийн Уул уурхайн бүтээгдэхүүний арилжаа, бүртгэлийн газар хяналт тавина.

---о0о---